Þeim fækkar hlutfallslega sem eingöngu hafa lokið grunnmenntun samkvæmt rannsókn Hagstofunnar Árið 2013 höfðu 45.400 manns á aldrinum 25 - 64 ára eingöngu lokið grunnmenntun , þ.e. styttra námi en framhaldsskólastigi , samkvæmt niðurstöðum úr Vinnumarkaðsrannsókn Hagstofu Íslands . Það eru 27,8% íbúa og hefur fækkað úr 34,4% árið 2003 . Þegar litið er á fjöldatölur hefur íbúum með grunnmenntun fækkað um 3.800 frá árinu 2003 og um 1.700 frá árinu 2012 . Þá höfðu 36,1% íbúa mest lokið starfs - og framhaldsmenntun , þ.e. lokið námi á framhaldsskólastigi sem er a.m.k. tvö ár að lengd eða lokið námi á viðbótarstigi , eða 58.900 manns . Álíka margir , 58.700 manns , höfðu lokið háskólanámi ; 36,0% íbúa á Íslandi á þessu aldursbili . Háskólamenntuðum hefur fjölgað um 19.400 frá árinu 2003 , þegar þeir voru 27,5% íbúa . Mikill munur var á menntun íbúa höfuðborgarsvæðisins og landsbyggðarinnar árið 2013 . Á höfuðborgarsvæðinu höfðu 22,7% íbúa á aldrinum 25 - 64 ára eingöngu lokið grunnmenntun en 42,3% höfðu lokið háskólamenntun . Utan höfuðborgarsvæðisins höfðu 37,0% íbúa eingöngu lokið grunnmenntun og 24,7% lokið háskólamenntun .